**Kaposvár Megyei Jogú Város**

**Helyi Építészeti és Műszaki Tervtanácsának ügyrendje**

Kaposvár Megyei Jogú Város Önkormányzat (a továbbiakban: Önkormányzat) Polgármestere az Önkormányzat főépítészének javaslata alapján – az építészeti és a területrendezési tervtanácsokról szóló 283/2024.(IX.30.) Korm. rendeletben (a továbbiakban: Korm.r.) valamint a Kaposvár Megyei Jogú Város településkép védelméről szóló 49/2017. (XII. 13.) önkormányzati rendeletben(továbbiakban: R.)foglaltakra figyelemmel - Kaposvár Megyei Jogú Város Helyi Építészeti és Műszaki Tervtanácsának (a továbbiakban: tervtanács) ügyrendjét az alábbiak szerint fogadja el:

**1. A tervtanács adatai**

**1.1.** A tervtanács neve:

Kaposvár Megyei Jogú Város Helyi Építészeti és Műszaki Tervtanácsa

**1.2**. A tervtanács illetékességi területe:

Kaposvár Megyei Jogú Város közigazgatási területe

**1.3.** A tervtanácshoz kötelezően benyújtandó dokumentációk körét a R. 8. mellékletének 1. fejezete tartalmazza.

**1.4.** A tervtanács székhelye:

Kaposvár Megyei Jogú Város Polgármesteri Hivatala

Műszaki és Fejlesztési Igazgatóság

Főépítészi Iroda

7400 Kaposvár, Kossuth tér 1.

**1.5.** A tervtanács elérhetőségei:

tel.: 82/501-517

e-mail: [foepitesz@kaposvar.hu](mailto:foepitesz@kaposvar.hu)

**2. A tervtanács összetétele**

**2.1.** A tervtanács elnökből és legkevesebb 3 fő legfeljebb 10 fő állandó tagból áll.

**2.2.** A tervtanács elnöke (a továbbiakban: elnök) az önkormányzat főépítésze.

Az elnököt akadályoztatása esetén a szakmai titkár vagy a megbízott tag helyettesíti.

Az elnök meghatározza az ülések rendjét, meghatározza a tervtanács összetételét, felkéri a (szak)bírálókat, vezeti a tervtanács ülését, kiadmányozza a tervtanács által kialakított véleményt.

**2.3.** A tervtanács szakmai titkára (továbbiakban: titkár) az elnök által kijelölt szakirányú felsőfokú végzettséggel rendelkező köztisztviselője. A titkár előkészíti és szervezi a tervtanács munkáját. Ennek keretében feladata az ülésekhez kapcsolódó technikai, adminisztrációs feladatok ellátása: a beérkezett dokumentációk átvétele, elbírálhatóságának formai értékelése, meghívók elkészítése, kiküldése, jegyzőkönyvvezetés.

**2.4.** A tervtanács tagjai az önkormányzati főépítész által javasolt szakmailag elismert, nagy tapasztalattal rendelkező szakemberek közül felkért személyek. A tervtanácsi tagok megbízása két évre szól.

**2.5.** A tervtanács tagja az elnök eseti megbízása alapján elővéleményezi a tervtanácsra beadott, számára kijelölt tervdokumentációt és véleményét írásban a tervtanács ülése előtt 2 nappal a titkár és elnök részére elektronikusan elérhetővé teszi.

A tervtanácsi tag feladata továbbá:

* a tervtanács ügyrendjének ismerete,
* a tervtanács ülésein való aktív részvétel,
* a tervtanács állásfoglalásának kialakításában történő közreműködés, javaslattétel,
* az eltérő vélemények esetében, az állásfoglalás előtt szavazással történő véleménynyilvánítás.

**2.6.** Az egyes benyújtott dokumentációk tárgyalásához esetileg felkért szakbíráló – opponens - feladata a véleményezendő tervdokumentáció Korm. r.-ben foglalt, ill. speciális szakértelmet igénylő minősítési szempontok szerint történő részletes szakmai áttekintése, elemzése és írásos vélemény (opponencia) készítése, továbbá ezen értékelés szerint javaslattétel a tervtanács számára a terv jogszabályban meghatározott minősítésére.

**2.7.** A tervtanácsi tárgyaláson állandó meghívottként, **tanácskozási joggal**, szavazati jog nélkül vesz részt:

* a polgármester;
* polgármesteri megbízott;
* az építési ügyekkel megbízott alpolgármester;
* Városfejlesztési, Környezetvédelmi és Műszaki Bizottság elnöke vagy delegáltja;
* Műszaki és Fejlesztési Igazgatóság igazgatója vagy delegáltja;
* az engedélyező elsőfokú építéshatóság vezetője vagy delegáltja;
* illetékes területi építész kamara képviselőjét.

**2.8.** A tervtanácsi tárgyaláson eseti meghívottként, **tanácskozási joggal**, szavazati jog nélkül vesz részt:

* a tervező;
* az építtető/beruházó, amennyiben élni kíván ezzel a lehetőséggel;
* a szükség szerint felkért szakbíráló (opponens);
* védett terület vagy objektum esetében a szakterületileg illetékes szerv képviselője.

**2.9.** Az elnök az előző pontokban felsoroltakon kívül más személyek tárgyalásra történő meghívását is elrendelheti, akik a tárgyaláson tanácskozási joggal, szavazati jog nélkül vesznek részt.

**2.10.** A Tervtanács tagjain kívüli meghívottak esetleges távolmaradása a Tervtanács működését határozatképességét nem érinti.

**3. Összeférhetetlenségi szabályok**

**3.1.** A Tervtanácsban nem vehet részt az, akitől nem várható el az ügy tárgyilagos megítélése.

**3.2.** Az összeférhetetlenség a tag ill. opponens napirendből való kizárását vonja maga után.

Az összeférhetetlenséget az elnök számára jelezni kell, annak kiküszöböléséről az elnök gondoskodik oly módon, hogy az adott napirendi pont tárgyalásánál az összeférhetetlenséggel érintett tagot kizárja, szakbíráló esetében az elnök új szakbírálót kér fel.

**3.3.** Amennyiben a tervtanács tagja tervezőként nyújt be tervdokumentációt tervtanácsi állásfoglalásra, a vonatkozó tervtanácsi ülésen tagként nem vehet részt.

**3.4.** Az elnökkel szemben fennálló összeférhetetlenség esetén – az adott napirendi pont levezetésére – az elnök a tervtanácsi tagok közül eseti elnököt jelöl ki.

**4. A tervtanácsi eljárás rendje**

**4.1.** A tervtanácsi véleményezésre beadandó tervdokumentáció tartalmilag a Korm. r. 23.§-a, ill. a R. 37.§ (3) bekezdése szerint kell összeállítani. A tervtanács egyes egyedi indokolt esetben ettől eltérő munkarészt is kérhet.

**4.2.** Az eljárás lefolytatásához kérelmező a véleményezendő építészeti-műszaki dokumentációt az 1. melléklet szerinti tervtanácsi adatlappal együtt a tervtanács ülése előtt legalább 9 nappal elektronikus formában az ÉTDR rendszerbe feltölti. Amennyiben konzultáció céljából kerül benyújtásra a tervdokumentáció, úgy az ÉTDR rendszerbe történő feltöltés mellőzhető.

**4.3**. Hiányos vagy nem megfelelő dokumentáció benyújtása esetén a Korm.r. 17.§ (5) bekezdésében foglaltak szerint kell eljárni.

**4.4.** A bírálandó tervdokumentációt a tervtanács ülését megelőzően legalább 5 munkanappal a tervtanácsi tagok részére hozzáférhetővé kell tenni.

**4.5.** A tervtanács üléseit a tervtanács elnöke hívja össze minden hónap utolsó hetében a honlapon közzétett időpontokban illetve meghatározott ügyintézési határidő figyelembevételével alkalomszerűen.

**4.6.** A tervtanácsi ülésekre a meghívót a titkár küldi ki. A tervtanácsi meghívónak tartalmaznia kell:

* az ülés időpontját, helyét, valamint
* a napirendre vett tervek listáját és azok megtárgyalásának várható időpontját.

A meghívót lehetőleg elektronikus úton (e-mailen) kell megküldeni, de szükség esetén a tervtanács üléseinek szervezése telefonon is történhet.

**4.7.** A tervtanács 4 fővel – melyből egy fő a tervtanács elnöke – határozatképes. A tervtanácsi ülés összetételét, a tagok számát és a napirendek bírálóit az adott napirend ismeretében a tervtanács elnöke jelöli ki.

**4.8.** A tervtanács döntését egyszerű szótöbbséggel hozza meg. Szavazategyenlőség esetén az elnök szavazata dönt. A döntéshozatal során a szavazástól való tartózkodásra nincsen lehetőség.

**4.9.** A tervtanács ülései nyilvánosak. A tervtanácsi ülésekről hangfelvétel készül.

**4.10.** A tervtanácson tárgyalt napirendi pontonként külön jelenléti ívet kell készíteni.

**4.11.** A tervtanács a véleményezésre benyújtott terveket megtárgyalja. A tervtanácsi véleményt és a jegyzőkönyvet a titkár megküldi kérelmezőnek, aki azt köteles a terv megrendelőjének átadni.

**4.12.** A tervtanács működésével kapcsolatos iratokat a Polgármesteri Hivatal Iratkezelési Szabályzata szerint kell kezelni.

**4.13.** Nem vehet részt a tervtanács eljárásában az a szavazati joggal rendelkező tervtanácsi tag, akivel szemben a tervezett napirendi pontokkal kapcsolatban a 2. pont ill. a Korm.r. 11.§-a szerinti összeférhetetlenség áll fenn.

**4.14.** A tervező akadályoztatása esetén írásos meghatalmazást adhat társtervezőjének a tervtanácsi ülésen való képviseletre.

**5. A tervtanács üléseinek rendje**

**5.1.** Az elnök ismerteti a napirendet.

**5.2.** A napirend megtárgyalása előtt a tervtanács elnöke tájékoztatást ad a napirenddel kapcsolatos esetleges előzményekről.

**5.3.** A tervező az ülésen a bemutatott tervet ismerteti. A dokumentáció általa fontosnak tartott elemeit (tervlapjait) elektronikus prezentáció keretében bemutatja. Ennek technikai feltételeiről a Főépítészi Iroda, az elektronikus adathordozóról a tervező gondoskodik. A terv papír alapon is bemutatható. A tervezési program kapcsán az elnök jóváhagyása esetén a megbízó, építtető is felszólalhat, de építészeti kérdésekben elsősorban a tervezőnek kell véleményt, információt adnia.

**5.4.** A 2.5. pont szerint felkért tervtanácsi tag felolvassa/ismerteti véleményét.

**5.5.** A 2.6. pont szerinti esetben felkért szakbíráló ismerteti opponensi véleményét, az esetlegesen meghívott szakértők véleményének meghallgatása.

**5.6.** A tervtanács tagjai és meghívottjai a tervezőhöz (és az építtetőhöz) a tervvel kapcsolatban kérdéseket intézhetnek. A tervező (illetve az építtető) a feltett kérdésekre - valamennyi kérdés elhangzását követően - rövid, tárgyszerű választ ad.

**5.7.** A tervtanács tagjai és a tanácskozási joggal meghívottak a bemutatott tervvel kapcsolatban vita keretében előzetesen véleményt nyilvánítanak, ennek során a tagok egyenként előzetes javaslatot tesznek a tervtanács végső állásfoglalásával kapcsolatosan. A vitát az elnök zárja le.

**5.8.** A vita lezárását követően a tervező (illetve az építtető) reflektálhat a vitában elhangzottakra.

**5.9.** A vitában elhangzottakat az elnök foglalja össze és a tervtanács véleményében a dokumentációt engedélyezésre, illetve a dokumentáció alapján az építési tevékenységet:

**a) megvalósításra –** feltételek meghatározásával vagy feltétel nélkül – **ajánlja**, vagy

**b) megvalósításra nem ajánlja.**

A tervtanács tagjai a minősítésről **igen vagy nem** szavazattal szavaznak.

**5.10.** A véleményben a tervtanács feltételeket, javaslatokat, iránymutatást, illetve módosításra vonatkozó indítványokat is meghatározhat, valamint rögzíti az esetleges különvéleményeket.

**6. A Tervtanács szakmai véleménye**

**6.1.** A tervtanács szakmai véleményét a Korm.r. 31. §-ában, és a R. 37.§ (3) bekezdésében meghatározott szempontok vizsgálata alapján alakítja ki és véleményezése során vizsgálja annak való megfelelőséget.

**7. A Tervtanács tagok és bírálók díjazása**

**7.1.** A tervtanács tagjait - az elnököt kivéve - tiszteletdíj illeti meg. A tagokkal és a szakbírálókkal az Önkormányzat nevében eljáró Polgármester köt megállapodást.

**7.2.** A tervtanács működési költségeit az Önkormányzat költségvetése fedezi, a kifizetésekre évente kerül sor.

**7.3.** A tervtanács tagjait tiszteletdíj, a felkért szakbírálóit szakértői díj illeti meg. A tervtanács tagjait tervtanácsi ülésenként 30.000 Ft tiszteletdíj, a szakbírálókat dokumentációnként 30.000 Ft szakértői díj illeti meg.

**8. Záró rendelkezések**

**8.1.** A tervtanács Ügyrendjében foglaltakat a Korm.r.-ben előírtakkal együtt kell alkalmazni.

**8.2.** A Tervtanács Ügyrendje 2025. február 1-én lép hatályba ezzel egyidejűleg a 2020. november 26-án kelt „Kaposvár Megyei Jogú Város Helyi Építészeti és Műszaki Tervtanácsának ügyrendje” hatályát veszti.

Kaposvár, 2025. január 24.

……………………………………..

Halászné Jakab Eszter

Kaposvár Megyei Jogú Város főépítésze

Az Ügyrendet elfogadom:

……………………………………..

**Szita Károly**

Kaposvár Megyei Jogú Város polgármestere

*„*